### NN 41/2017 (27.4.2017.), Pravilnik o izmjeni i dopuni Pravilnika o strukturi i sadržaju godišnjih i polugodišnjih izvještaja i drugih izvještaja alternativnog investicijskog fonda

HRVATSKA AGENCIJA ZA NADZOR FINANCIJSKIH USLUGA

915

Na temelju članka 53. stavka 12., članka 214. stavka 3., članka 215. stavaka 2. i 4. Zakona o alternativnim investicijskim fondovima (»Narodne novine«, broj 16/13 i 143/14) te članka 19. stavka 6. Zakona o računovodstvu (»Narodne novine« br. 78/15, 134/15 i 120/16), Hrvatska agencija za nadzor financijskih usluga, na sjednici Upravnog vijeća održanoj 13. travnja 2017. godine donosi

PRAVILNIK

O IZMJENI I DOPUNI PRAVILNIKA O STRUKTURI I SADRŽAJU GODIŠNJIH I POLUGODIŠNJIH IZVJEŠTAJA I DRUGIH IZVJEŠTAJA ALTERNATIVNOG INVESTICIJSKOG FONDA

Članak 1.

(1) U članku 5. stavak 1. Pravilnika o strukturi i sadržaju godišnjih i polugodišnjih izvještaja i drugih izvještaja alternativnog investicijskog fonda (»Narodne novine«, broj 40/16: dalje: Pravilnik) iza alineje 3. dodaje se nova alineja 4. koja glasi: »izvješće o prvih 10 ulagatelja AIF-a, čiji je sadržaj propisan Prilogom 7 ovoga Pravilnika«.

(2) Dosadašnja alineja 4. postaje alineja 5.

(3) U stavku 3. iza teksta »iz stavka 1. alineje 3.« dodaje se »i 4.«

(4) U stavku 5. iza riječi alineje redni broj 4. zamjenjuje se u redni broj 5.

Članak 2.

U stavku 4. članka 6. Pravilnika iza teksta »iz stavka 1. alineje 3.« dodaje se »i 4.«

Članak 3.

(1) Članak 7. Pravilnika mijenja se i glasi:

»(1) UAIF je dužan za AIF kojim upravlja dostaviti Agenciji izvještaje iz članka 3. stavka 1., članka 5. stavka 1. alineje 1., 2., 3. i 4. te članka 5. stavka 4. ovoga Pravilnika u elektroničkom obliku na način definiran tehničkom uputom Agencije.

(2) Izvještaji iz stavka 1. ovoga članka moraju biti potpisani naprednim elektroničkim potpisom u skladu s tehničkom uputom Agencije.

(3) UAIF je dužan za AIF kojim upravlja godišnje izvještaje iz članka 3. stavka 1. ovoga Pravilnika, zajedno s revizorskim izvješćem o obavljenoj reviziji godišnjih izvještaja i godišnjim izvješćem AIF-a, dostaviti na način i u skladu s Tehničkom uputom za korištenje servisa unosa WEB obrazaca i dostavu dokumentacije u elektroničkom obliku i Uputom za popunjavanje WEB obrazaca za fondove: UCITS, AIF, OMF i DMF.

(4) Smatra se da je UAIF dostavio izvještaje iz stavaka 1. i 3. ovoga članka u trenutku kada je izvještaj prihvaćen na poslužitelju Agencije za zaprimanje izvještaja.

(5) U opravdanim slučajevima tehničke nemogućnosti dostave ili dostave koja nije pravilno izvršena (pr. kvar na sustavu, nemogućnost čitanja zaprimljene dokumentacije i sl.) na način propisan stavcima 1. i 3. ovoga članka, UAIF je dužan dokumentaciju dostaviti u pisanom obliku, neposredno ili poštom u svrhu pravodobnog izvješćivanja. UAIF je dužan dostaviti dokumentaciju na način propisan stavcima 1. i 3. ovoga članka čim prestanu razlozi nemogućnosti takve dostave, a najkasnije u roku od 8 dana od prestanka okolnosti koje su prouzročile tehničku nemogućnost takve dostave.

(6) Osim izvještaja propisanih člancima 3., 4. i 5. ovoga Pravilnika, UAIF je dužan dostaviti na zahtjev Agencije i drugu dokumentaciju ili podatke za potrebe nadzora ili za obavljanje drugih poslova iz nadležnosti i djelokruga Agencije u vezi s poslovanjem AIF-a, na način kako je propisano odredbama ovoga članka i u roku određenom u zahtjevu.

(7) Agencija može, u slučaju potrebe, zatražiti od UAIF-a dostavu određene dokumentacije propisane ovim Pravilnikom i u izvorniku ili ovjerenoj preslici, neovisno o izvršenoj dostavi u elektroničkom obliku.

Članak 4.

Članak 8. Pravilnika mijenja se i glasi:

»(1) UAIF je dužan za AIF s javnom ponudom objaviti revidirane godišnje izvještaje (zajedno s revizorskim izvješćem o obavljenoj reviziji godišnjih izvještaja i godišnjim izvješćem AIF-a) i polugodišnje izvještaje iz članka 3. stavka 1. ovoga Pravilnika, na svojim mrežnim stranicama u rokovima istovjetnim rokovima iz članka 6. stavaka 1. i 2. ovoga Pravilnika.

(2) UAIF je dužan na svojim mrežnim stranicama imati objavljene izvještaje iz stavka 1. ovoga članka najmanje za zadnjih 5 poslovnih godina ili od početka osnivanja AIF-a s javnom ponudom, ako AIF s javnom ponudom posluje kraće od 5 godina.«

Članak 5.

Iza Priloga 6 Pravilnika dodaje se novi Prilog 7 koji je u privitku ovoga Pravilnika i čini njegov sastavni dio.

Članak 6.

Ovaj Pravilnik objavit će se u »Narodnim novinama«, a stupa na snagu 1. svibnja 2017. godine.

Klasa: 011-02/16-02/04
 Urbroj: 326-01-440-17-2
 Zagreb, 13. travnja 2017.

Predsjednik
 Upravnog vijeća
 Petar-Pierre Matek, v. r.

PRILOG 7.

IZVJEŠĆE O PRVIH 10 ULAGATELJA AIF-a

Kategorija udjelničara:

1. kreditne institucije

2. osiguravajuća društva

3. investicijski fondovi

4. mirovinski fondovi

5. investicijska društva

6. ostali

7. fizičke osobe.